Lega Skaftár talsvert breytt eftir hlaupið Brúin hefur verið lokuð.vísir / kmu Þrátt fyrir að Skaftárhlaupið hafi náð hámarki sínu fyrir þremur dögum er vatnsflaumurinn enn gífurlegur . Þegar rennslið var sem mest var það tæpir 3000 rúmmetrar á sekúndu en er nú um einn sjöundi af því . Á stöku kafla á þjóðvegi eitt er vatn beggja megin vegarins . Eins gott er að bílar fari ekki út af veginum því þar sem vatnið er dýpst er það rúmur tugur metra . Framburður er mikill og eru bændur uggandi yfir því hvað bíður þeirra þegar minnkar í ánni . „ Ég hef náð að kíkja á hluta af þessu og þetta er gífurlegt landbrot og ofboðslegur framburður , “ segir Gísli Magnússon bóndi á Ytri-Ásum . „ Ég skoðaði svæði þar sem áður var hraun og núna er þar víða ekkert hraun lengur . Það er orðið slétt af sandi og leðju . Síðan mun þetta þorna og fjúka hérna yfir okkur með endalausum rykmekki . Það verður að sá í þetta um leið og hægt er . “ Kristján Már Unnarsson , fréttamaður Stöðvar 2 , var við Skaftá í dag . Síðastliðinn fimmtudag var hann staddur á bakkanum og flutti fréttir þaðan en nú var ómögulegt að vera staddur á sama stað þar sem bakkinn sem hann stóð á var horfinn . Brúin yfir Eldvatn á Ásum er enn lokuð og verður það þar til hægt verður að laga hana , ef það verður hægt að laga hana . Svipmyndir frá Skaftárbökkum má sjá í klippunni í fréttinni en þar lýsir Kristján Már meðal annars hvernig umhorfs var á svæðinu áður en hlaupið varð . Athugið .